Lastamonate, mi menciis la Fermi-paradokson en unu el miaj afiŝoj. Unu el la eblaj solvoj de tiu paradokso estas la hipotezo de la tero rara. La nomo devenas de libro nomita “Rara Tero: kial malsimpla vivo estas malofta en la universo” (angle Rare Earth: Why Complex Life Is Uncommon in the Universe) de Peter D. Ward kaj Donald E. Brownlee.

La libro temas pri la malfacilaĵoj de vivo en la universo. La plejmulto de la kosmo ne povas subteni vivon kiel vivon sur Tero. La kondiĉoj de Tero povus esti tre bonŝancaj.

Marso kaj Venuso, la du konataj planedoj plej proksimaj kaj similaj, estas tre malfavoraj al vivo. La malkovro de simplaj mikroboj en la sunsistemo povus okazi sub la glacia surfaco de luno kiel Eŭropo sed la malkovro de okulvideblaj plurĉeluloj estus malverŝajna kaj la malkovro de inteligentaj estaĵoj en la sunsistemo ŝajnas tute neebla.

Eble Tero bezonis tre maloftajn cirkonstancojn por esti tiom favora al vivo. Ekzemploj de tiuj cirkonstancoj estas tre granda luno, la okazo de platotektoniko, cirkla orbito en la parto de la sunsistemo kie akvo povas esti likva sur la sufraco, la ekzisto de Jupitero kiu agas kiel gardisto kontraŭ asteroidoj kaj kometoj, kaj la suno mem kiu estas tre trankvila kompare de aliaj steloj.

Pro tiuj faktoj, eble Tero estas preskaŭ unika en nia universo. Eble simpla vivo estas ofta sed malsimpla vivo, kaj tial inteligenta vivo, estas rara. Se tio estus la okazo, ni povus esti sola en la universo. Kaj tial aliajn civilizaciojn ni ne vidus spektante la noktan ĉielon.

La ideo ne estas sen siaj kritikantoj. Forta kontraŭargumento uzas la principon de mediokreco, aŭ la principon de Koperniko. La ideo de la principoj estas preskaŭ samaj. Tero ne estas ĉe la centro de la universo. Ni ne estas specialaj. Tial, se ni havus malmulte da informo, ni devus pensi ke tio, kion ni scias, estas mediokra. Ĝi estas malbrila, normala, ofta, kaj certe ne rara. Sen alia informo, estus narcisisme pensi ke nia planedo estas tre speciala laŭ favorado al vivo.

Ni havas nenian alian ekzemplon de vivo malsimpla aŭ simpla ekster Tero. Pro tio, ni komprenas malpli pri kiel okazis vivo sur Tero. La ideoj de la hipotezo povus esti pravaj. Eble la faktoj pri Tero estas maloftaj kaj necesaj por subteni vivon, sed ni ne havas rimedon por ilin pruvi ĝis kiam ni malkovras eksterteran vivon, aŭ en nia sunsistemo aŭ en alia, aŭ ni multe pli detale esploras la universon.

Ĝis tiam, la hipotezo restos nepruvita.